钦定古今图书集成/历象汇编/岁功典/第057卷 > 《素问》 > 玉机真藏论篇
## 钦定古今图书集成/历象汇编/岁功典/第057卷 > 《素问》 > 玉机真藏论篇

帝曰：秋脉如浮，何如而浮？岐伯曰：秋脉者肺也，西方
金也，万物之所以收成也，故其气来，轻虚以浮，来急
去散，故曰浮，反此者病。

〈注〉秋气降收，外虚内实。内实故“脉来急，外虚故浮而散”也。

帝曰：何如而反？岐伯曰：其气来毛，而中央坚，两旁虚，
此谓太过，病在外；其气来毛而微，此谓不及，病在中。

〈注〉“如榆荚而两旁虚，中央实”，此肺之平脉。坚则为太过矣。“毛而微”，是中央两旁皆虚，此所生之母气不足，而致肺气更衰微也。

帝曰：“秋脉太过与不及，其病皆何如？”岐伯曰：“太过则
令人逆气而背痛，愠愠然；其不及则令人喘，呼吸少
气而欬，上气见血，下闻病音。”

〈注〉肺主周身之气，太过则反逆于外而为背痛，肺之俞在肩背也。愠愠，忧郁不舒之貌。《经》曰：“气并于肺则忧。”其不及则令人气虚而喘，呼吸少气而欬。虚气上逆，则血随而上行，虚气下逆，则闻呻吟之病音。盖肺主气而司呼吸开阖，其太过则盛逆于外，其不及则虚逆于内也。